Илеана Стоянова - поет на март в Столична библиотека
2026-03-31 18:30 - 19:30 (Europe/Moscow)
На 31 март 2026 г. (вторник) от 18.30 ч. Литературният клуб на Столична библиотека ще представи Илеана Стоянова в поредицата „Поет на месеца“. Тя преминава през различни поетически „школи“, през 13-годишна пауза в поезията и се появява с нов глас в свободен стих през първата четвърт на 21-ви век. Освен автор на стихове е и активен преводач на съвременна американска поезия. В разговор с поетите Лъчезар Лозанов и Илиана Илиева ще се разкрият различни страни от творчеството ѝ, а нейната издателка, писателката Анна Боянова, ще представи накратко моменти от поезията ѝ. Самата авторка ще прочете стихотворения от различни свои книги заедно с Илиана Илиева. Водещ ще бъде Петър Чухов.
Илеана Стоянова е софиянка, потомка на възрожденските родове на Добри Чинтулов и Сава Доброплодни. Началното и средното си образование получава в София, завършва и музикална школа по пиано. Тя е магистър по икономика и до 1992 г. работи като научен сътрудник в научния и проектантски институт по икономика на строителството в София, но е съкратена при неговото закриване. От 1993 г. 24 години работи като журналист в различни столични икономически вестници и списания.
Председател е на дружество в Съюза на българските журналисти. Член на Съюза на българските писатели до 2018 г., впоследствие се самоизключва. През 2018 г. е сред основателите на литературната група „НОВА СОЦИАЛНА ПОЕЗИЯ“ .
Пише стихове от ученическите си години, а като студентка е награждавана за поезия в различни конкурси. През 80-те години на миналия век нейни стихове са публикувани във вестник „Пулс“ и в списанието за литература „Септември“, получава и наградата „Витошко лале“ за поезия.
След 2000 г. нейни стихове излизат в литературни издания като „Пламък“, „Страница“, „Знаци“, „Орфей“, „Везни“, „Море“, „Антимовски хан“, „Литературен вестник”, „Словото днес“ , „Труд“, „Преса“, „Дума“, „Ретро”, LiterNet, „Литературен свят”, „Факел“, „Нова социална поезия“, „Нова асоциална поезия“, „Кръстопът“. Участва и в двутомната библиофилска антология “Български поетеси. Избрано” (1997, под съставителство на покойната Блага Димитрова). Има публикации в чуждестранни антологии за поезия в превод на английски, френски, испански, арабски, турски, сръбски и македонски.
Рецитали по нейни стихове през годините по различни поводи изнасят актрисите Виолета Донева, Йорданка Кузманова, Венета Атанасова, Богдана Вульпе, Елен Колева.
Илеана Стоянова участва в международния поетичен фестивал “Смедеревска песенна есен” в Смедерево, Сърбия, като първата поканена поетеса от България на този фестивал през 1995 г.
Първите си 3 стихосбирки издава преди 2000 г. (“Милост е живота” (1990, самиздат), “Руини и небеса” (1992, издателство „Аргес“, самиздат), “Полонези” (1994, полиграфична фирма „Евтимов – Илинда“, самиздат), а четвъртата „затваря в чекмеджето“ до 2008 г. и престава да се занимава с поезия за 13 години. След завръщането ѝ към перото с излизането на четвъртата ѝ книга “На върха на зенита” (2008, Издателство „Илинден – 2000“ ) до 2023 г. написва и издава следващите си 8 стихосбирки – „Любовна песен” (2009, Издателска къща „Вега-Диа“), “Десет хиляди мига” (2011, Издателство „Пламък“) , “Острови от кобалт” (2013, Издателство “WINI 1837”), „Дъждовден” (2015, спечелила конкурс „Помощ за книгата“, Издателско ателие „Аб“), „ Лятото на астрите” (2016, Издателска къща „Знаци“), „Море завинаги” (2018, Издателска къща „Знаци“) и „Автопортрет с въображаема сестра“ ( 2023, спечелила конкурс „Помощ за книгата“, Издателско ателие „Аб“).
През последните 15 години превежда съвременни американски поети и публикува преводите си в литературни списания и алманаси. Има готови ръкописи за две преводни книги: „Падналите ангели“, избрано, 60 стихотворения на Ан Секстън, и „Немец“, 180 страници, с неиздавани на български език стихове на Чарлз Буковски. Превела е също така подборка от стихове на 20 американски поети от 20-и и 21-ви век. По стихове на Ан Секстън и Силвия Плат в превод на Илеана Стоянова през май 2024 г. поетите Ана Цанкова и Христо Мухтанов представят авторски рецитал ВЕЧЕР НА ПРЕВОДНАТА ПОЕЗИЯ „СРЕЩУ СТЕНАТА“ в „Делта блус бар“.
📅 31 март
🕖 18:30 ч.
📍 Столична библиотека, гр. София

Среща с Виктория Цветкова и романът „Паралеумът“ в Бургас
2026-04-14 18:30 - 20:30 | Регионална библиотека “Пейо Яворов” – гр. Бургас, ул. "Средна гора" 14, Бургас, Бургас, 8000, Bulgaria
Каним Ви на литературна среща с младата авторка Виктория Алис Цветкова, посветена на нейния роман „Паралеумът“.
Романът представлява научна фантастика, която смело смесва реалността и фантазията, изграждайки свят, в който емпатията и борбата с егоизма стоят в центъра на сюжета. По време на събитието ще поговорим за сънищата като източник на вдъхновение, антиутопията като огледало на съвремието, емпатията като ценност и морален избор, усещането за „филмов“ ритъм в структурата на романа. Авторката ще разкаже и за своята любов към научната фантастика, запалена още в детството благодарение на семейната среда и ранния досег с книги и филми от жанра.
Очаква ви среща-разговор, възможност за въпроси от публиката и автографи.
Вход свободен.
Заповядайте да се потопим в света на „Паралеумът“… там, където сънищата се превръщат в антиутопична реалност.
📅 14 април
🕖 18:30 ч.
📍 Регионална библиотека “Пейо Яворов”, гр. Бургас

Фентъзи тийн клуб и викторина
2026-05-09 15:00 - 16:30 | Регионална библиотека “Пенчо Славейков” – Варна, бул. Сливница 34, Варна, Варна, Bulgaria
Призоваваме всички магьосници, полубогове, елфи и ловци на сенки! 🧙‍♂️🏹 Независимо дали все още чакате своето писмо от Хогуортс или вече сте преминали през Игрите на глада, това събитие е точно за вас!
Готови ли сте да докажете, че познавате любимите си светове по-добре от всеки друг? Каним ви на епична читателска среща и викторина, където знанията за най-обичаните фентъзи поредици ще бъдат подложени на тест! 🏆📚 Очакват ви специални читателски изненади, както и бонуси за тийнейджърите и техните родители, които се присъединят семейно към събитието.
📅 9 май
🕖 15:00 ч.
📍 Регионална библиотека “Пенчо Славейков”, гр. Варна
🎟️ ВХОД: Свободен за всички търсачи на приключения!

Официално представяне на книгата „Докосване до Реалността“ от Стоян Вълков Choko
2026-05-18 17:00 - 18:00 | Столична библиотека, площад „Славейков“ №4, София, 1000, Bulgaria
Познат на широка аудитория от екрана, авторът ще се срещне на живо с публиката в родния си град София, за да представи своята книга и да сподели идеи и размисли, свързани с темите за възприятието, вътрешните нагласи и личната трансформация.
В рамките на събитието ще бъдат засегнати теми като:
– Пътят на Стоян от изпълнител и артист с изяви пред хиляди до пътя на лично осъзнаване и сваляне на маските.
– Илюзията на времето: Защо всичко съществува само „Тук и Сега“.
– Законът за неутрализацията: Как да превърнем страха във вълнение.
– Защо най-умелият манипулатор живее вътре в нас.
– Какво означава осъзнат избор в самото ядро на нашия живот.
Всеки присъстващ ще има възможност да получи книгата с лично послание и автограф, както и да зададе своите въпроси в открита дискусия.
Събитието е отворено за всички, които проявяват интерес към темите за духовно развитие и себепознание.
📅 18 май
🕖 17:00 ч.
📍 Столична библиотека, Зала „Американски център“

Представяне на „Книгите на Яков“ във Варна
2026-05-18 18:00 - 19:00 | Регионална библиотека “Пенчо Славейков” – Варна, бул. Сливница 34, Варна, Варна, Bulgaria
Шедьовърът “Книгите на Яков” е по същество наръчник по състрадание и приобщаване, религиозно и културно многообразие. Това е книга, която проследява огромен спектър от травматични теми и обществени процеси, формирали културния пейзаж на Европа и нашата идентичност като европейци: човешкото поведение във времена на криза; разрухата на вътрешния свят в предизвикателни обстоятелства; преосмислянето на миналото като източник на възможни отговори; дискриминацията; животът на еврейския народ; миграцията; европейското наследство и идентичност и др.
🤝 Българското издание на книгата е възможно благодарение на подкрепата на Програма „Творческа Европа“ на Европейския съюз, Института за книгата в Краков и Полския институт в София.
Партньор в Турнето е Полският институт в София.
📅 18 май
🕖 18:00 ч.
📍 Регионална библиотека “Пенчо Славейков”, гр. Варна

Потопете се в магията на Странджа с новата детска книга на Станислава Калчева „Тайната на Странджа
2026-05-25 11:00 - 12:00 | Регионална библиотека “Пейо Яворов” – гр. Бургас, ул. "Средна гора" 14, Бургас, Бургас, 8000, Bulgaria
Сред мистичните гори, древните легенди и тайнствените истории на Странджа планина започва едно необикновено приключение, което ще отведе малките читатели в свят, където приказките оживяват.
Главният герой е седемгодишният Митко, който е обикновено момче, обичащо приказките. По време на ваканцията си при своята баба в село Българи той попада в невероятен свят, изпълнен с магия, опасности и загадки. Срещата му с говорещ сръндак поставя началото на вълнуващо пътешествие в търсене на скрито съкровище и разкриване на древна тайна, пазена от самата Странджа.
Но по пътя му се изправя зла змеица, която заплашва да потопи всичко във вечна тъмнина. За да успее да спаси магическия свят и да опази тайната на планината, Митко трябва да преодолее страховете си, да повярва в себе си и да открие силата на доброто.
„Тайната на Странджа“ е книга за смелостта, приятелството и силата на въображението. История, вдъхновена от красотата и мистиката на Странджа, която ще развълнува както децата, така и всички, които пазят детето в себе си.
📖 Очаква Ви едно незабравимо приключение, изпълнено с магия, легенди и уроци за сърцето.
📅 25 май
🕖 11:00 ч.
📍 Регионална библиотека “Пейо Яворов”, гр. Бургас

Флашмоб „Четене на открито“ с Оранжево морето
2026-05-30 11:00 - 12:00 | Морско казино, бул. Приморски парк 22, Варна, Bulgaria
Ако сте във Варна на 30 май и си търсите приятно преживяване с приятели, имаме чудесна покана за вас.
По време на Детско образователно изложение „Оранжево морето“ ви каним на нашия флашмоб „Четене на открито“ – едно уютно и различно събитие до морето, посветено на книгите, спокойствието и хубавата компания.
Донесете книга, която четете в момента, или си изберете от щанда на Регионална библиотека „Пенчо Славейков“. Вземете йога постелка или одеяло, настанете се удобно в градината на Морско казино Варна и споделете този щастлив час със семейство, приятели, съученици или състуденти.
Очакват ви четене на открито, лек музикален фон, нови запознанства и едно малко бутиково събитие, създадено с желание да си подарим удоволствие заедно.
Защото четенето е забавно.
Защото книгите събират хора.
И защото няма по-хубаво място за четене от морето през май.
Събитието се провежда с любезното съдействие на Морско казино Варна и Регионална библиотека „Пенчо Славейков“ – Варна.
📅 30 май
🕖 11:00 ч.
📍 Морско казино, гр. Варна

Премиера на "Сънища и явища" от Цветозар Цаков
2026-06-03 18:30 - 19:30 | Регионална библиотека “Пейо Яворов” – гр. Бургас, ул. "Средна гора" 14, Бургас, Бургас, 8000, Bulgaria
На всички забравили, че думите са въздух, който само размества ветровете на съмненията и страховете от неразбирането на нищо и никого напълно…“
„Сънища и явища“ е сборник с разкази, в който Цветозар Цаков търси необикновеното в ежедневното и връщането към първичното в езика. Книгата съчетава хумор, философски размисъл и социална чувствителност, като поставя човека в свят на търсене, абсурд и самостоятелно изграждане на смисъла.
“… Животът беше само малък звук, долитащ отнякъде далече, далече, в среда, познаваща непознати, вечно сменящи се физични закони, на които не можеш да разчиташ дори да си завържеш обувката правилно, ако изобщо се ориентираш във всичкото това нищо къде ти е обувката…“
Размиването на границите между реалното и въображаемото е онзи мотив, развит чрез елементи на магически реализъм, съня и детското възприятие. Езикът се превръща в основно средство за осмисляне и „омагьосване“ на действителността, а повествованието следва свободен, асоциативен ритъм, който увлича читателя в един свят между сънища и яви.
📅 3 юни
🕖 18:30 ч.
📍 Регионална библиотека “Пейо Яворов”, гр. Бургас

Премиера на книгата „Подарява се сърце“ в Бургас
2026-06-22 18:30 - 19:30 | Регионална библиотека “Пейо Яворов” – гр. Бургас, ул. "Средна гора" 14, Бургас, Бургас, 8000, Bulgaria
Заповядайте на представянето на книгата „Подарява се сърце“ от Росен Димитров. Едно вълнуващо и искрено пътешествие през човешките чувства, болката, надеждата и силата да обичаме въпреки всичко.
„…Подарява се сърце, до болка вярно и наивно…
Позастаряло, уморено, но непречупено и силно…“
С тези думи авторът ни повежда към една дълбоко емоционална изповед за сърцето, което преминава през изпитания, но не губи способността си да обича, да вярва и да се възражда.
Заповядайте на една специална вечер, посветена на поезията и истинските човешки преживявания. Ще имате възможност да се срещнете с автора, да чуете откъси от книгата и да се докоснете до силата на думите.
📅 22 юни
🕖 18:30 ч.
📍 Регионална библиотека “Пейо Яворов”, гр. Бургас

„Думи в тишината“: Поетична вечер с Ваня Александрова
2026-07-08 19:30 - 20:30 | Регионална библиотека “Пейо Яворов” – гр. Бургас, ул. "Средна гора" 14, Бургас, Бургас, 8000, Bulgaria
Регионална библиотека “Пейо Яворов”, гр. Бургас ви кани на една специална вечер, посветена на поезията, думите и емоциите.
Наш гост ще бъде Ваня Александрова – автор, който съчетава поезията, детската литература и визуалното изкуство в своите творчески проекти. В нейните произведения оживяват теми като човешката близост, вътрешният свят, пътуването, тишината и силата на думите.
Автор е на поетичните книги: „Дневникът“, „Има лек за всеки“ и „Небето се рони“
По време на вечерната среща „Поезия на свещи“ публиката ще има възможност да чуе избрани текстове, да се потопи в разговор за писането и да открие историите зад книгите в една по-интимна и емоционална атмосфера.
📅 8 юли
🕖 19:30 ч.
📍 Регионална библиотека “Пейо Яворов”, гр. Бургас

Премиера на романа „Ана“ от Росен Карамфилов
2026-07-29 18:30 - 19:30 | Регионална библиотека “Пейо Яворов” – гр. Бургас, ул. "Средна гора" 14, Бургас, Бургас, 8000, Bulgaria
Третият роман на Росен Карамфилов би могъл да бъде резюмиран в една единствена дума: ЛЮБОВ. Роман, които с всяка следваща страница те кара да потъваш и в същото време да се издигаш. Росен Карамфилов е творецът, който вдъхновява по особено специфичен начин. Прониква, разобличава, оголва истината, за която не всеки е достоен.
„… Колкото по-добър слух имаш, толкова по-лесно разпознаваш верния тон. Влюбеният е глух. Не по рождение. Той оглушава от крясъците на неправилните хора до себе си. Мисли си, че те са избраните. Един избран. Втори. Трети. Девети. Мъже и жени, които си омръзват още преди да са се опознали. Хладни, бързи движения. Звук от разкопчаване на цип. Стоп. Грешен тон. Звук от закопчаване на цип. С всеки такъв акт, след който не остава нищо, човекът само съсипва любовта. Любовта е една велика сила. Човекът е една първична маймуна. Роб на нагони…“
Тази книга носи ритъма на поема, на безпощадно любовно стихотворение, което предизвиква мощни приливи на вълнение. Тя е като апокрифно писмо, като завещание, заключено с осемнайсет ключалки, ала не в чекмедже, а в главата на един поет. Помитащото чувство, с което са напоени редовете, с лекота кара времето да спира и подарява още миг за вглеждане навътре в себе си.
Какво сме ние, ако не обичаме и не бъдем обичани? Нищо. Абсолютната нула, от която тръгва поезията. Накъде отива тя, зависи от нас самите. Ако поне малко сме заедно, ако изпитаме частица от това, което изпитват героите на романа, може би ще бъдем щастливи. И на финала всяка една любима на земята ще иска да се казва Ана…
***
„… Докато четях тази изповед, все си мислех за Далчевите строфи: „Изведи ме вън от всяка сложност, научи ме пак на простота“. Вече забравихме, че любовта между жената и мъжа се изразява с няколко чисти музикални тона. Колкото са необходими и на утринните майски славеи. Нищо повече, нищо по-малко…“ Недялко Славов
📅 29 юли
🕖 18:30 ч.
📍 Регионална библиотека “Пейо Яворов”, гр. Бургас
